Návrh na udelenie štátneho súhlasu
 na pôsobenie súkromnej vysokej školy s názvom 
Bratislavská medzinárodná škola liberálnych štúdií
 
1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na udelenie štátneho súhlasu na pôsobenie súkromnej vysokej školy s názvom Bratislavská medzinárodná škola liberálnych štúdií (ďalej len „návrh“) v súlade s Programovým vyhlásením vlády Slovenskej republiky, v ktorom pre oblasť vysokého školstva sa uvádza, že „za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

2. Návrh

2.1. Návrh a odôvodnenie

	V súčasnosti pôsobí na území Slovenskej republiky šesť súkromných vysokých škôl, siedma a ôsma otvoria prvý akademický rok od 1. 9. 2006. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení  podmienok jej vláda SR udelí štátny súhlas na takéto pôsobenie.  
	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Bratislavská medzinárodná škola liberálnych štúdií (ďalej len „BISLA“) v súlade s § 47 zákona o vysokých školách podala na ministerstvo školstva 6. 10. 2006 právnická osoba Bratislavský inštitút humanistiky, n. o. so sídlom v Bratislave, Dostojevského rad 1, PSČ 811 09, ktorej štatutárnym orgánom – riaditeľom je Samuel Abrahám, má právnu formu neziskovej organizácie, je založená na vzdelávanie a výskum, je registrovaná na: Krajský úrad v Bratislave – odbor všeobecnej vnútornej správy, rozhodnutie o registrácii bolo vydané pod číslom OVVS-1706/159/2005-NO dňa 15. júna 2005. 
	Po posúdení tejto žiadosti ministerstvom školstva a jej doplnení si ministerstvo vyžiadalo stanovisko k tejto žiadosti od Akreditačnej komisie v súlade s § 47 zákona o vysokých školách. Akreditačná komisia v súlade so zákonom o vysokých školách túto žiadosť posúdila na základe predložených podkladov (dlhodobý zámer, návrhy študijných programov, materiálne, priestorové, informačné, priestorové a najmä personálne zabezpečenie, podklady o kvalifikácii učiteľov) a na svojom 25. zasadaní konanom v dňoch 5. 4. – 7. 4. 2006 v Tatranských Zruboch po posúdení žiadosti podľa § 82 ods. 2 písm. e) zákona o vysokých školách a v súlade s čl. 5 ods. 7 štatútu Akreditačnej komisie podľa uznesenia č. 25.4.2 súhlasí s udelením štátneho súhlasu právnickej osobe Bratislavský inštitút humanistiky, n. o. so sídlom v Bratislave na pôsobenie ako súkromná neuniverzitná vysoká škola s názvom „Bratislavská medzinárodná škola liberálnych štúdií“. Zároveň sa vyjadrila, že uvedená vysoká škola je spôsobilá po nadobudnutí účinnosti štátneho súhlasu poskytovať bakalársky študijný program „liberálne štúdiá“ v študijnom odbore „3.1.6. politológia“ v dennej forme štúdia a odporučila priznanie príslušného práva na štandardnú dĺžku štúdia. Ministerstvo školstva po udelení štátneho súhlasu na základe uvedeného vyjadrenia rozhodne o priznaní práva tejto súkromnej vysokej škole udeľovať po úspešnom absolvovaní bakalárskeho študijného programu zodpovedajúci akademický titul na štandardnú dĺžku štúdia a o registrácii vnútorných predpisov.
	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách (Akreditačná komisia vydala súhlasné stanovisko aspoň k jednému študijnému program a predložené návrhy vnútorných predpisov sú v súlade so zákonom o vysokých školách a s inými všeobecne záväznými právnymi predpismi a vláda štátny súhlas podľa citovaného ustanovenia neudelí len vtedy, ak tieto podmienky nie sú splnené), 

navrhuje ministerstvo školstva vláde udeliť štátny súhlas

právnickej osobe uvedenej v druhom odseku bodu 2.1. tak, aby uvedená právnická osoba bola oprávnená pôsobiť ako súkromná vysoká škola s názvom „Bratislavská medzinárodná škola liberálnych štúdií“. Sídlom tejto súkromnej vysokej školy je Bratislava. Dňom platnosti štátneho súhlasu je deň prijatia uznesenia vlády o udelení štátneho súhlasu a deň účinnosti je deň nasledujúci po dni platnosti. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné právo a zaregistruje príslušné vnútorné predpisy.
	Význam založenia tejto súkromnej vysokej školy je najmä vo vytvorení medzinárodnej atmosféry v rámci štúdia BISLA aj poskytovaním prevažnej časti štúdia v anglickom jazyku, čo vytvára významný prínos nielen pre slovenských študentov, ale otvára priestor aj pre štúdium zahraničných študentov. BISLA bude sledovať dva základné ciele: 1. poskytovať záujemcom vysokoškolské vzdelanie v oblasti spoločenských a politických vied s ťažiskom na bakalársky stupeň vzdelania a 2. rozširovať priestor pre vedeckú činnosť v oblasti politických vied. Štúdium je koncipované tak, že umožní nielen prípravu študentov na magisterské štúdium, ale aj ako samostatné bakalárske štúdium s uzavretým programom zamerané na prípravu na zamestnanie. Silnou stránkou zakladateľa právnickej osoby je aj finančné zabezpečenie najmenej na štandardnú dĺžku štúdia prostredníctvom americkej nadácie (pozri ďalej). 
	Vzhľadom na spoločenský význam vysokoškolskej ustanovizne, ako aj v súlade so zákonom o vysokých školách sa navrhuje, aby sa vyhotovil doklad o udelení štátneho súhlasu, a aby ho podpísal predseda vlády (návrh dokladu je v prílohe č. 1).  
	Problematiku štátneho súhlasu a činnosti súkromnej vysokej školy upravuje zákon o vysokých školách a ostatné všeobecne záväzné právne predpisy. Zákon o vysokých školách napr. ustanovuje, že štátny súhlas je neprenosný na inú právnickú osobu a neprechádza na právnych nástupcov, stráca platnosť, ak súkromná vysoká škola nezačne vzdelávaciu činnosť do dvoch rokov od nadobudnutia jeho platnosti. Vláda môže na návrh ministerstva školstva za podmienok ustanovených v § 105 ods. 3 až 7 zákona o vysokých školách súkromnej vysokej škole štátny súhlas odňať (napr. pri konaní v rozpore so zákonom, s jej vnútornými predpismi, so všeobecne záväznými právnymi predpismi). Vláda schvaľuje aj zmeny názvu, sídla, začlenenia, právnej formy  súkromnej vysokej školy na návrh ministerstva školstva na základe žiadosti súkromnej vysokej školy, atď.

2.1.1. Hodnotiaca správa pracovnej skupiny AK a vyjadrenie žiadateľa k jej obsahu
Pracovná skupina „Politológia“ na zasadnutí dňa 10. 4. 2006 závere uviedla, že na základe komplexného posúdenia predloženého projektu odporúča udeliť štátny súhlas. Na základe komplexného posúdenia plnenia kritérií A1 - A6 a B1 - B10 pracovná skupina konštatovala, že vysoká škola spĺňa v čase akreditácie kritériá uplatňované pri posudzovaní spôsobilosti a utvára dostačujúce predpoklady na udržanie spôsobilosti až do najbližšej komplexnej akreditácie činností vysokej školy. Vysoká škola je spôsobilá uskutočňovať uvedený študijný program oprávňujúci udeliť jej absolventom akademický titul Bc. s časovým obmedzením na štandardnú dĺžku štúdia.  Napĺňanie jednotlivých kritérií bolo hodnotené ako splnené a zodpovedajúce. Žiadateľ akceptoval hodnotenie bez pripomienok a písomne sa k obsahu hodnotiacej správy nevyjadril.   
 
2.2. Charakteristika pôsobenia BISLA

2.2.1. Štúdium a absolventi

Poznámka: Uvádzajú sa údaje poskytnuté ku dňu predloženia žiadosti a tie doložené zmeny po uvedenom termíne, ktoré boli oznámené Ministerstvu školstva SR. 

Študijný program
BISLA podľa vyjadrenia Akreditačnej komisie je spôsobilá poskytovať bakalársky študijný program „liberálne štúdiá“ v študijnom odbore „3.1.6. politológia“ v dennej forme štúdia a odporučila ministerstvu školstva, aby priznalo BISLA príslušné právo poskytovať uvedený študijný program na štandardnú dĺžku štúdia.
	
Požiadavky na uchádzačov o štúdium na BISLA a spôsob ich výberu	
Požiadavky na výber uchádzačov 
-	získané úplné stredné vzdelanie
-	alebo získané úplné stredné odborné vzdelanie,
-	splnenie ďalších určených podmienok na prijatie v súlade so zákonom o vysokých školách, ktoré každoročne určí vysoká škola; ak počet prihlásených uchádzačov prekročí plánovaný počet prijatých uchádzačov, tak vysoká škola v súlade s nimi uskutoční prijímaciu skúšku s cieľom zabezpečiť, aby sa na štúdium dostali uchádzači s potrebnými schopnosťami a predpokladmi. Vysoká škola zohľadní výsledky externej časti maturitnej skúšky konanej podľa vyhlášky MŠ SR č. 510/2004 Z. z.

Akademický rok	Predpokladaný počet 
prijímaných študentov
v dennej forme štúdia	
2006/2007	30	                 	
2007/2008	30	                 	
2008/2009	30	                  	

Štandardná dĺžka vysokoškolského štúdia v príslušnom študijnom programe, udeľovaný akademický titul 
Bakalársky študijný program – 3 roky – bakalár (v skratke „Bc.“) 

Forma štúdia
denná forma 

Garant študijného programu (garant ŠP) a spolugarant:
-	prof. PhDr. František Novosád, CSc. (garant študijného programu)
-	doc. Mgr. Martin Muránsky, PhD. (spolugarant) 
Obaja nie sú garanti na inej vysokej škole a nebudú ho garantovať na inej vysokej škole ani v budúcnosti.

Personálne zabezpečenie:
2 funkčné miesta vysokoškolských profesorov
2 funkčné miesta docentov
6 funkčných miest odborných asistentov a asistentov, z toho 6 CSc./PhD.

Podmienky pre skončenie štúdia 
	Podmienkou riadneho skončenia štúdia v bakalárskom študijnom programe je získanie 180 kreditov (za úspešné absolvovanie predpísaných povinných kurzov a ostatných predmetov), úspešné absolvovanie štátnej skúšky, ktorej súčasťou je aj obhajoba záverečnej práce 

Profil a uplatnenie absolventov 
Absolvent študijného programu „liberálne štúdiá“ si osvojí vedomosti a zručnosti, ktoré mu umožnia pokračovať v štúdiu na druhom stupni vysokoškolského štúdia vo vlastnom študijnom odbore (politológia) alebo (prípadne) v príbuzných študijných odboroch (sociológia, filozofia, sociálna antropológia atď.). Absolventi študijného programu, ktorí nebudú pokračovať vo vysokoškolskom štúdiu, budú mať zručnosti a vedomosti, ktoré im umožnia uplatniť sa ako kvalifikovaným odborníkom v štátnej správe a samospráve, v masmédiách, v mimovládnych a neziskových organizáciách a občianskych združeniach. Absolventi získajú komplexné vzdelanie v oblasti sociálnych vied s dôrazom na politologickú, filozofickú a antropologickú špecializáciu. Vzdelávacia štruktúra študijného programu bude orientovaná na vytváranie a stimuláciu schopností uvažovať, argumentovať a hľadať súvislosti. Podľa skúseností zo zahraničia (najmä z USA) je štúdium „liberálnych štúdií“ vynikajúcou prípravou tak na ďalšie vzdelávanie, ako aj na pôsobenie v praxi.

2.2.2.	Údaje o financovaní, materiálnom, technickom a informačnom zabezpečení

Finančné zabezpečenie BISLA 
Finančná podpora pre BISLA je nateraz na tri roky, no riaditeľka hlavného sponzora Christian A. Johnson Endeavor Foundation (CAJEF) pani Julie Kidd má záujem o podporu inštitúcie, ktorá má dlhodobú perspektívu. Je tu reálna perspektíva, že ak sa BISLA úspešne zrealizuje, podpora jej nadácie bude pokračovať. Pani Kidd viackrát navštívila Bratislavu a pozná zakladateľov školy, pretože už šesť rokov podporuje aktivity Výberového vzdelávacieho spolku. Nadácia pani Kidd zameriava svoje filantropické aktivity na podporu vzdelávania hlavne v USA, no v posledných rokoch aj v Európe. Súčasne podporuje European College of Liberal Arts (ECLA) ako aj iné inštitúcie v Poľsku a na Ukrajine. 
	Štúdium v rámci BISLA bude platené, a preto sa počíta, že časť výdavkov pokryje práve školné, ktoré budú platiť študenti. Predpokladá sa, že okrem slovenských študentov bakalárskeho programu BISLA sa prihlásia na semester alebo na rok aj zahraniční študenti hlavne z krajín EÚ a USA, ale aj z iných krajín sveta. V rámci vzdelávacích projektov a programov EÚ sa bude BISLA uchádzať v rámci spolupráce so zahraničnými inštitúciami aj o tieto finančné prostriedky. 
BISLA sa bude snažiť získať sponzorov aj na Slovensku. Hľadanie sponzorov pre vzdelávacie projekty na Slovensku je zatiaľ zložité, ale žiadateľ verí, že aj na Slovensku sa nájdu potenciálni sponzori, ktorí budú ochotní podporiť uvedené vzdelávanie. 
K žiadosti sú doložené: Potvrdenie o financovaní vysokej školy najmenej na štandardnú dĺžku štúdia od p. Julie J. Kidd, prezidentky Christian A. Johnson Endeavor Foundation, USA – originál a úradne overený preklad do slovenčiny, vzorový rozpočet na jeden akademický rok (2005/2006), spracovaný v súlade s ekonomickou klasifikáciou podľa Metodického usmernenia Ministerstva financií Slovenskej republiky k č. MF/010175/2004-42 zo dňa 8. decembra 2004 s výhľadom na ďalšie dva roky.

Materiálne, technické  a informačné zabezpečenie 
 (1) BISLA má v súčasnosti k dispozícii už dve budovy na Grösslingovej ul. č. 53  vhodné na výučbu a kompletne zariadené, s celkovou rozlohou 1150 m2. Tieto priestory sú plne vybavené pre výučbovú a prednáškovú činnosť vrátane príslušnej výpočtovej a audiovizuálnej techniky (dataprojektor, videoprehrávač, televízor, DVD prehrávač s domácim kinom).
(2) Knižnica špecializovaná na humanitné a sociálne vedy, s počtom 3 000 zväzkov vrátane 10 časopisov (medzi nimi Times Litterary Supplement a New York Review of Books).
(3) Počítačové vybavenie – výučbová počítačová miestnosť s 8 počítačmi (1 server), s prístupom do medzinárodných databáz Questia, EBSCO, Central and Eastern European Online Library. Všetky počítače sú napojené na Internet a vnútornú sieť.

Organizačné členenie
Súčasti vysokej školy
Rektorát, katedry, iné pedagogické, výskumné, hospodársko-správne a informačné pracoviská, účelové zariadenia, obslužné a detašované pracoviská.
Riadiace orgány: správna rada, riaditeľ.
Orgány akademickej samosprávy: rektor, akademický senát, akademická rada, disciplinárna komisia.
Zriaďovanie, členenie pracovísk a vymenúvanie (výber) funkcionárov bude postupné s rastom školy pri zachovaní princípu efektívnosti.

2.2.3. Dlhodobý zámer 

Základný motív, ktorý usmerňoval práce na projekte Bratislavskej medzinárodnej školy liberálnych štúdii, bolo presvedčenie, že len radikálne zvýšenie kvality vyučovania a bádania v oblasti vied o spoločnosti umožní Slovensku udržať a posilniť si miesto medzi vyspelými krajinami. Pozitívne sa vyrovnať s radikálnymi zmenami, ktorými prechádza súčasná spoločnosť, je možné len lepším pochopením diania v globalizovanom svete. Pôsobenie Bratislavskej medzinárodnej školy liberálnych štúdii (BISLA) bude prínosom k riešeniu tejto úlohy. 
	Vstup Slovenskej republiky do Európskej únie otvára nášmu vzdelávaciemu systému nové možnosti spolupráce, spoločných projektov s inými univerzitami v rámci EÚ. Mnohé krajiny EÚ odporúčajú alebo dokonca vyžadujú, aby ich študenti strávili semester alebo rok štúdia v inej krajine. Práve tento fakt sa považuje za vynikajúcu príležitosť vytvoriť vskutku medzinárodnú atmosféru v rámci štúdia BISLA. Jeden z hlavných dôvodov, prečo chce BISLA poskytovať semináre a prednášky aj v anglickom jazyku je ten, aby sa zahraniční študenti mohli zapojiť do nášho vzdelávacieho procesu. Pre slovenských študentov to bude príležitosť študovať v anglickom jazyku a konfrontovať sa so zahraničnými študentmi. 
	BISLA bude sledovať súčasne dva základné ciele. Jej prvým cieľom je poskytovať záujemcom vysokoškolské vzdelanie v oblasti spoločenských a politických vied na najvyššej možnej úrovni. Druhým cieľom je rozširovanie priestoru pre vedeckú činnosť v oblasti politických vied. Ťažisko štúdia bude poskytovať bakalárske vzdelanie a pripraviť študentov na magisterské štúdium na Slovensku alebo v zahraničí. Vďaka pristúpeniu Slovenskej republiky k Bolonskému dohovoru, bakalárske štúdium sa musí študovať ako samostatné štúdium s uzavretým programom. Absolventi BISLA sa zamestnajú alebo budú pokračovať v štúdiu na iných slovenských či zahraničných univerzitách. 
Východiskom programov vyučovaných disciplín budú klasické texty sociálnej a politickej teórie aplikované na analýzu súčasných problémov. Dôraz bude na seminárnych formách vyučovania, ktoré najviac prispievajú k rozvoju analytických schopností. Základným kritériom v oblasti vyučovania bude kvalita. Preto sa bude postupovať veľmi opatrne v rozširovaní počtu študentov. Počet študentov v prvom ročníku by nemal presiahnuť tri desiatky. To umožní zapájať študentov vhodným spôsobom do práce na konkrétnych výskumných projektoch. Študenti dostanú možnosť podieľať sa aj na realizácii konkrétnych projektov vo sfére občianskej spoločnosti. V prvom období sa bude BISLA sústreďovať predovšetkým na vzdelávanie v oblasti politických vied, neskoršie sa bude ponuka študijných programov rozširovať na ostatné spoločenské vedy: sociológiu, antropológiu, filozofiu, teoretickú ekonómiu. V súlade s týmto rozširovaním študijných programov sa počíta s rozšírením učiteľského a lektorského zboru. Prednášky a semináre budú zabezpečovať renomovaní predstavitelia spoločenských vied na Slovensku. Počíta sa s tým, že po prvých dvoch rokoch činnosti BISLA získa akreditáciu aj pre magisterské štúdium. 
Podstatná časť vyučovania bude prebiehať v anglickom jazyku, študentom však BISLA ponúkne semináre aj v iných svetových jazykoch, v nemčine, francúzštine, ruštine. Okrem dôkladných teoretických vedomostí poskytne študentom aj možnosť praktického využívania svojich poznatkov. Žiadateľ uzavrel niekoľko predbežných dohôd s mimovládnymi organizáciami, ktoré umožnia študentom BISLA vykonávať prax pri realizácii ich projektov. Časopis „Kritika & Kontext“ (www.kritika.sk), ktorý vychádza od roku 1986 a patrí medzi rešpektované slovenské časopisy, sa stane časopisom BISLA a umožní publikovanie aj študentom. 
Pri zabezpečovaní kvality vyučovania BISLA bude  spolupracovať s viacerými renomovanými zahraničnými inštitúciami. Už teraz je zmluvne zabezpečená spolupráca s renomovaným Inštitútom pre výskum človeka (IWM, Institute for Human Sciences) vo Viedni a žiadateľ je v kontakte s troma poprednými vzdelávacími inštitúciami (Colleges) v USA – Middlesbury, Williams a Bard. Práve s posledne menovanou Bard College plánuje BISLA úzku spoluprácu a výmenu študentov. V rámci Európy je žiadateľ v kontakte s European College of Liberal Arts v Berlíne a s prestížnou vzdelávacou a výskumnou inštitúciou, Salzburg Seminar. Pomocou týchto inštitúcií získa BISLA možnosť zapojiť sa do medzinárodnej vzdelávacej siete. Tieto inštitúcie umožnia BISLA získavať aj kvalitných zahraničných pedagógov. Súčasťou tejto spolupráce bude aj výmena študentov a posielanie študentov na zahraničné stráže. Keďže väčšina kurzov bude v anglickom jazyku, BISLA bude môcť poskytovať semestrálne štúdium pre zahraničných študentov či už vo forme výmen alebo platených pobytov. Práve prítomnosť zahraničných študentov v rámci BISLA ako aj študijné pobyty slovenských študentov v zahraničí zatraktívni štúdium v tejto inštitúcii a dodá jej medzinárodný rozmer.
V súlade s prianím amerického sponzora BISLA, nadáciou Christian A. Johnson Endeavor Foundation (CAJEF), začne svoju činnosť aj Bratislavský inštitút pre kultúru a politiku, ktorý vznikne spolu s BISLA. Inštitút sa zapojí do siete inštitúcii, ktoré podporuje CAJEF. Jeho zámerom bude bádateľská práca v aktuálnych problémoch spoločenských vied. Medzi základné ciele inštitútu bude podnecovanie diskusií o základných problémoch súčasnosti. Inštitút bude pravidelné usporadúvať diskusie, ktoré nadviažu na Klub VVS organizovaný od roku 2004 v rámci VVS. Pri realizovaní svojich cieľov sa bude usilovať o úzku spoluprácu so slovenskými univerzitami a s ústavmi SAV. Súčasťou študijných programov bude aj účasť študentov pri realizácii bádateľských programov Bratislavského inštitútu pre kultúru a politiku. 
	Skúsenosť žiadateľa a jeho spolupracovníkov na akreditáciu počas organizovania a vedenia aktivít VVS, nezištná finančná podpora hlavného sponzora, výučba v anglickom jazyku vytvárajú pre seriózne a úspešne fungovanie školy BISLA veľmi priaznivú perspektívu. Vstup Slovenska do EÚ poskytuje možnosť vytvoriť v nej medzinárodná atmosféra pre jej študentov a pedagógov. Cieľom žiadateľa je založiť školu neuniverzitného typu, ktorej výsledky prispejú k rôznorodosti a kvalite vysokého školstva na Slovensku.

2.2.4. Začiatok výučby
	Začiatok výučby podľa projektu sa predpokladá v akademickom roku 2006/2007.

3. Záver

Akreditačná komisia vydala súhlasné stanovisko k jednému študijnému programu. 
Návrhy vnútorných predpisov BISLA, ktoré podliehajú registrácii ministerstvom školstva, sú v súlade so zákonom o vysokých školách a s ostatnými všeobecne záväznými právnymi predpismi.

	Z uvedeného vyplýva, že právnická osoba Bratislavský inštitút humanistiky, n. o. so sídlom v Bratislave spĺňa podmienky určené zákonom o vysokých školách a ostatnými všeobecne záväznými právnymi predpismi, a preto ministerstvo školstva odporúča vláde udeliť jej štátny súhlas – oprávnenie pôsobiť ako súkromná vysoká škola s názvom Bratislavská medzinárodná škola liberálnych štúdií.